BANJOLUČKA BISKUPIJA

ZAJEDNIČKO DRUŽENJE HRVATA S BANJALUČKOG PODRUČJA
2017-01-14
Udruga prognanih Hrvata Banja Luke i banjolučkog područja „Nazaret“, organizira zajedničko druženje 14. siječnja 2017. godine u Restoranu Ćurak u Rugvici kod Dugog sela za sve prognane Hrvate s banjalučkog područja.
Naše zajedničko druženje započet ćemo u 15,30 sati u župi Uznesenja BDM Savski Nart, koja je u blizini restorana, slavljem sv. Misa koju će predvoditi naš biskup dr. Franjo Komarica. Nakon sv. Mise druženje će se nastaviti u gore spomenutom restoranu.
Prilikom druženja predviđen je pozdravni govor predsjednika Udruge gosp. Vinka Laštre s kratkim pregledom rada Udruge „Nazaret“ i planovima za iduću godinu.
Na druženju će biti gosti iz Banja Luke, predvođeni našim biskupom dr. Franjom Komaricom, koji će se obratiti nazočnima i podijeliti s nama svoje razmišljanje o sadašnjem trenutku u Banjoj Luci i našoj Biskupiji.
Okupljanju će biti nazočni i članovi Udruga: Volari, Briševo, Šimići, Ivanjska i Orahova.
Također očekujemo i goste iz javnog života. Sve nas će svojom glazbom zabaviti sastav iz Petrinje.
SVI STE POZVANI I DOBRO DOŠLI NA OVO NAŠE DRUŽENJE.
Sudjelovanje za večeru je 80,00 kn po osobi. Obvezna je prijava na tel. 01 6571 224, mob. 098 9065 412, 098 479 995. Prijave se primaju do 11.1.2017.godine.
Udruga Nazaret/TABB

POSJETA VIŠEČLANE CRKVENE DELEGACIJE IZ JUŽNE KOREJE
2017-01-07
U subotu, 7. siječnja 2016., u sjedište Banjolučke biskupije dolazi višečlana crkvena delegacija iz glavnog grada Južne Koreje – Seoula.
Delegaciju predvodi seoulski nadbiskup kardinal Andrew Yeom Soo-jung, koji je ujedno apostolski upravitelj biskupije P’yong-yanga u Sjevernoj Koreji.
U banjolučkoj katedrali će zajedno s domaćim biskupima Franjom Komaricom i pomoćnim biskupom Markom Semrenom te svećenicima slaviti svetu misu u 18h za katolike sve tri biskupije.
To je uzvratni pohod predstavnika nadbiskupije Seoula banjolučkom biskupu Komarici, koji je u kolovozu prošle godine boravio više dana u toj nadbiskupiji.
TABB

SNIMANJE BOŽIĆNE PORUKE BISKUPA KOMARICE
2016-12-23
Poštovani,
Obavještavamo sve medijske djelatnike, koji žele snimiti Božićnu poruku mons. dr. Franje Komarice, banjolučkog biskupa da to mogu učiniti u petak, 23. prosinca 2016. godine, u 10.oo sati u prostorijama Biskupskog Ordinarijata u Banjoj Luci, ulica Kralja Petra I. br. 80. Tom prigodom biskup Komarica će biti otvoren i za pitanja novinara.
Molim Vas, da ovu konferenciju, kao što ste to nebrojeno puta do sada – vrlo korektno i odgovorno pratili putem svojih medija – popratite i ovoga puta. Unaprijed Vam hvala.
Svi ste dobro došli!

BOŽIĆNI PROGRAM SA ŽIVIM JASLICAMA U BOS. GRAHOVU I DRVARU
2016-12-22 - 2016-12-23
Župe Drvar i Bos. Grahovo priređuju u povodu blagdana Božića po treći put za redom prigodni duhovno-kulturni program s uprizorenjem „živih jaslica“.
U četvratk 22. prosinca s početkom u 15 sati Udruga za očuvanje kulturne i povijesne baštine „Don Juraj Gospodnetić“ iz Bos. Grahova priredit će božićni domjenak i čestitanje u dvorištu župne crkve u Obljaju. Potom će u 17 sati uslijediti božićni program s uprizorenjem živih jaslica. U glazbenom dijelu programa nastupit će tamburaši iz Novog Travnika.
U petak 23. prosinca u 18 sati započinje božićni program ispred župne crkve u Drvaru. I tamo će vrhunac večeri biti uprizorenje živih jaslica sa živim likovima i životinjama prema evanđeoskim tekstovima i kršćanskoj tradiciji.
U glazbenom dijelu programa božićne hrvatske pučke pjesme izvodit će tamburaška skupina „Zlatne žice“ iz Zenice, a solistica iz Drvara Neda Todorović dat će ovoj večeri ekumensku notu izvođenjem dvaju pravoslavnih božićnih napjeva, u gitarskoj pratnji Saše Micanovića.
Ispred crkve bit će postavljen štand na kojem će mladi iz Drvara prodavati božićni nakit kojeg su sami izradili, a moći će se kušati i kuhano vino. (Župa Drvar)

MLADI IZ DRVARA I BOS. GRAHOVA UPRIZORUJU „ŽIVE JASLICE“ U ZENICI
2016-12-19
Žive jaslice po prvi put u Zenici
Zenica, 19. prosinca 2016.
U povodu blagdana Božića, župa Bezgrešnog začeća BDM Crkvice i Tamburaški sastav „Zlatne žice“ iz Zenice priređuju na platou ispred župne crkve u Crkvicama prigodni duhovno-kulturno-umjetnički program, u ponedjeljak 19. prosinca 2016. s početkom u 19 sati.
Svrha ovog događaja je očuvanje kulture i tradicije hrvatskog katoličkog puka Bosne i Hercegovine ali i širenje poruke mira i ljubavi koju u sebi nosi blagdan Božića.
U glazbenom dijelu programa nastupit će Zbor djece KŠC „Sv. Pavao“ Zenica, zenički duhovni sastav „Novo nebo“ te domaći tamburaški sastav „Zlatne žice“. Solistica iz Drvara Neda Todorović izvest će božićne duhovne skladbe pravoslavne tradicije, što će ovoj večeri dati i ekumensku notu.
Vrhunac programa bit će uprizorenje betlehemskih „živih jaslica“ prema evanđeoskim izvještajima i kršćanskoj tradiciji, u izvedbi mladih župa Drvar i Bosansko Grahovo.
Nakon programa održat će se mali božićni sajam na kojem će se moći kušati kuhano vino, čaj i neke delicije.
Bit će to prvo uprizorenje „živih jaslica“ u Zenici, a želja je domaćina da ovo postane tradicija svake godine u drugoj od pet zeničkih župa, čime bi grad Zenica poslao poruke mira i suživota, ali i dao potporu očuvanju tradicionalnih vrednota njegovih žitelja.
Suradnja tamburaškog sastava „Zlatne žice“ iz Zenice sa župama Drvar i Bos. Grahovo nastala je prošle godine kada su Zeničani nastupili na izvedbi „živih jaslica“ u Bos. Grahovu, a ove će godine također nastupiti i u Drvaru na božićnom programu 23. prosinca.
Upravo je uprizorenje „živih jaslica“ u ova dva grada zapadne Bosne, nadahnulo članove „Zlatnih žica“ da nešto slično ove godine naprave i u Zenici. (D.K.)

KONCERT FOLKLORNOG ANSAMBLA „IVAN GORAN KOVAČIĆ“
2016-12-18
U četvrtu nedjelju došašća, 18. prosinca, bit će održan u župnoj crkvi Pohoda BDM Božićni koncert kojeg će izvesti Folklorni ansambl „Ivan Goran Kovačić“ iz Zagreba. Koncert će biti u 19.ooh nakon svete mise za mlade koju će predvoditi pomoćni biskup mons. Marko Semren.

PREDSTAVLJANJE KNJIGE „APOSTOL KRISTOV“
2016-12-16
U petak, 16. prosinca, proslavit ćemo 120. obljetnicu rođenja blaženog Ivana Merza. Tom prigodom bit će slavljena sv. Misa u Katedrali u 18h. Očekujemo također i Vaš dolazak. Nakon svete mise bit će u dvorani Ordinarijata predstavljena knjiga „Apostol Kristov“ autora braće Domagoja i Krešimira Jakumetovića iz Vukovara.

TRIBINA HKDPD: SLUGA BOŽJI ALEKSA BENIGAR
2016-12-15
Poštovani,
obavještavamo Vas o tribini Hrvatskoga katoličkoga društva prosvjetnih djelatnika (HKDPD) koja će se održati u četvrtak, 15. prosinca 2016. u 20 sati, u Zagrebu, Palmotićeva 31 (dvorišna zgrada).
Na tribini će održati predavanje o. fra Ratko Radišić, vicepostulator kauze sluge Božjega, o temi:
Sluga Božji Aleksa Benigar – svjedok za Krista i borac za njegovu istinu

KONCERT U KATEDRALI SV. BONAVENTURE
2016-12-14
U srijedu, 14. prosinca, u katedrali sv. Bonaventure u 19h bit će održan Božićni koncert u organizaciji Apostolske nuncijature iz Sarajeva.

PROMOCIJU KNJIGE: „KATOLIČKO STANOVNIŠTVO ŽUPA BANJA LUKA I IVANJSKA DO 1818.“
2016-12-07
U organizaciji Europske akademije Banjalučke biskupije Banja Luka u srijedu 7. prosinca 2016. godine s početkom u 17.oo sati u dvorani Europske akademije Banjalučke biskupije, Ul. Kralja Petra I. Karađorđevića br. 80 Banja Luka, biti će organizirano predstavljanje knjige „Katoličko stanovništvo župa Banja Luka i Ivanjska do 1818.“, čiji je izdavač Europska akademija Banjalučke biskupije.
Bit će to prigoda da se građani Banja Luka pobliže upoznaju sa sadržajem ove knjige.
O knjizi će govoriti i banjalučkoj javnosti je predstaviti: mr. Frano Piplović – voditelj studija Europska akademija Banjalučke biskupije i glavni urednik izdanja; g. Ante Ivić – autor; dr. Boris Graljuk – povjesničar iz Zagreba.

PROMOCIJA KNJIGA I ZBORNIKA RADOVA
2016-11-29
U utorak, 29. studenog 2016. u dvorani Katoličkog školskog centra „Sveti Franjo“ u Tuzli (ul. Klosterska 10) s početkom u 18 sati bit će upriličena promocija knjiga “Ljubav. Sila. Domišljatost. Skidanje maski” i “Katoličko stanovništvo župa Banja Luka i Ivanjska do 1818.” te zbornika radova “Prešućivani zločin”.
O knjigama će govoriti mr. Frano Piplović, glavni urednik izdanja; Ante Ivić, autor; akademik, prof. dr. Zlatko Kramarić, generalni konzul Republike Hrvatske u Banjoj Luci; mons. Franjo Komarica, biskup banjolučki i autor.

OBRED ZATVARANJA JUBILEJSKE GODINE
2016-11-20
Iduće je nedjelje svetkovina Isusa Krista, Kralja svega stvorenja – Krist Kralj – posljednja nedjelja u ovoj liturgijskoj godini i ujedno završetak Jubilejske godine Božjeg milosrđa.
Naš će biskup Franjo uz svetu misu imati obred zatvaranja Jubilejske godine.

SV. MISA ZA POKOJNOG MONS. KAZIMIRA VIŠATICKOG
2016-11-17
U četvrtak, 17. studenoga, u 17.oo sati u Gradišci, u crkvi sv. Roka bit će sv. misa za pokojnog mons. Kazimira Višatickog, koji je tamo ubijen prije 12 godina.

TISKOVNA KONFERENCIJA O 68. REDOVNOM ZASJEDANJU BISKUPSKE KONFERENCIJE BIH
2016-11-04
Na kraju 68. redovnog zasjedanja Biskupske konferencije Bosne i Hercegovine, bit će upriličena tiskovna konferencija koja će se održati u prostorijama Nadbiskupskog ordinarijata vrhbosanskog (ulica Kaptol 7; tel. 033 208 878) u petak, 4. studenog u 12 sati.
Na konferenciji će o zasjedanju govoriti predsjednik BK BiH kardinal Vinko Puljić, nadbiskup metropolit vrhbosanski.
Sve potrebne informacije mogu se dobiti u Tajništvu BK BiH na tel/fax. 033 66 68 67. (kta)

„PREŠUĆIVANI ZLOČIN“ - PROMOCIJA U SPLITU
2016-10-18
U organizaciji Hrvatske udruge „Benedikt“ iz Splita i Europske akademije Banjalučke biskupije u utorak 18. listopada 2016. godine s početkom u 19.oo sati u dvorani Nadbiskupskog sjemeništa ul. Zrinskog-Frankopana br. 19., biti će organizirano predstavljanje knjige „Prešućivani zločin“, čiji je izdavač Europska akademija Banjalučke biskupije.
Bit će to prigoda da se građani Splita pobliže upoznaju sa sadržajem ove knjige, koja govori o tragediji i zločinima koji su učinjeni, prije dvadeset i više godina, nad hrvatskim katoličkim pukom i drugim stanovnicima Banja Luke i okolice.
O knjizi će govoriti i splitskoj javnosti predstaviti: mr. sc. Stjepan Lozo – povjesničar; Zdravka Soldić-Arar – dipl. sociologinja i novinarka; mr. Frano Piplović – Europska akademija Banjalučke biskupije, glavni urednik izdanja; dr. Franjo Komarica, autor, biskup Banjalučke biskupije i dr. Vide Popović, predsjednik HUB-a, moderator.

„SKIDANJE MASKI“ I „PREŠUĆIVANI ZLOČIN“ - PROMOCIJA U OSIJKU
2016-10-11
U organizaciji Europske akademije Banjalučke biskupije i Knjižara Nova iz Osijeka, u utorak, 11. listopada 2016. godine., s početkom u 19.00 sati u Klubu knjižare Nova, Trg Ante Starčevića 4, Osijek biti će organizirano predstavljanje knjiga „Ljubav. Sila. Domišljatost. Skidanje maski“ (drugo izdanje) i „Prešućivani zločin“, čiji je izdavač Europska akademija Banjalučke biskupije.
Bit će to prilika da se građani Osijeka pobliže upoznaju sa sadržajem ovih knjiga, koje govore o tragediji i zločinima koji su učinjeni, prije dvadeset i više godina, nad hrvatskim katoličkim pukom i drugim stanovnicima Banja Luke i okolice.
O knjigama će govoriti i osječkoj javnosti ih predstaviti dr. Ivica Šola – politički komentator i kolumnist Glasa Slavonije, prof. dr. Zlatko Kramarić – akademik, generalni konzul GK RH u Banjoj Luci, mr. Frano Piplović – Europska akademija Banjalučke biskupije, glavni urednik izdanja i dr. Franjo Komarica – autor, biskup Banjalučke biskupije.

HODOČAŠĆE VJERNIKA VRHBOSANSKE NADBISKUPIJE I BANJOLUČKE BISKUPIJE U MARIJU BISTRICU
2016-10-08
Marija Bistrica, 8. listopad 2016.
Jedanaesto hodočašće vjernika Vrhbosanske nadbiskupije i Banjolučke biskupije u Nacionalno svetište Majke Božje Bistričke u Mariju Bistricu, održat će se 8. listopada 2016.
U svom pozivu svećenicima i vjernicima kardinal Puljić je izrazio nadu da će se, usprkos skromnih mogućnosti, činjenici da su mnogi bez stalnog zaposlenja i niskih mirovinskih primanja, uz dobru volju naći načina da, barem iz svake župe, bude vjernika koji će se odazvati i hodočastiti „u ovo nama drago Svetište u pratnji svojih svećenika“.
Preporuča se organizirana hodočašća prijavit izravno u Svetište ili Ordinarijatu. Svakako treba planirati da hodočasnici stignu na vrijeme kako bi se prije sv. Mise mogli ispovjediti te obaviti osobni zavjet i osobnu pobožnost.
Program:
– 11.00 sati počinje Sveta misa na otvorenom.
– 14.30 sati zajednički križni put, koji završava u crkvi pozdravom Gospinu liku.
Kardinal Puljić u pozivu ističe da se ovim hodočašćem želi zadobiti Božje milosrđe kroz ispovijed i pokorničko hodočašće, ali i osposobiti svoja srca da budemo milosrdni u našem svagdanjem življenju.
„Uvijek je srdačan i blagoslovljen susret s našom Nebeskom Majkom u molitvi, pokori i djetinjem pouzdanju. Ovaj susret, pod Marijinim okriljem, je rijetka prigoda da se susretnu naši prognani vjernici i oni koji su ostali na svojim ognjištima. Brojni naši vjernici koji žive u Hrvatskoj, gdje su našli svoj novi dom, a korijenom su iz naših župa, rado dođu kako bi kod Gospe-posrednice susreta, susreli svoje rođake, nekadašnje susjede i prijatelje. Blagoslovljen je susret u radosti kada nas Majka Marija okuplja. Neka i iz našeg srca pođe radosni Veliča kao što je Marija uskliknula u susretu s Elizabetom“, stoji u pozivu kardinala Puljića koji ističe da ovo hodočašće ima i posebno značenje „radi oprosta koja nam crkva nudi, a i radi jačanja vjere, nade i ljubavi. Učinimo to pod geslom koje nam dade papa Franjo u Godini milosrđa MILOSRDNI POPUT OCA.“ (kta)

30.OBLJETNICA POSTOJANJA I RADA CARITASA BISKUPIJE BANJA LUKA
2016-09-22
U četvrtak, 22. rujna 2016. bit će obilježena 30.obljetnica postojanja i rada Caritasa biskupije Banja Luka. Svečanost će započeti Svetom misom u banjolučkoj katedrali sv. Bonaventure (ul. Kralja Petra I. Karađorđevića 80) s početkom u 10 sati. Zatim slijedi prigodna akademija u hotelu „Bosna“ (ul. Kralja Petra I. Karađorđevića 97). Nakon akademije bit će upriličen zajednički domjenak, također u hotelu „Bosna“.

TISKOVNA KONFERENCIJA U POVODU OBILJEŽAVANJA 30. OBLJETNICE POSTOJANJA CARITASA BANJA LUKA
2016-09-21
U srijedu, 21. septembra 2016. godine s početkom u 12 sati u prostorijama Biskupskog ordinarijata (Kralja Petra I. Krađorđevića 80) održat će se konferencija za novinare u povodu obilježavanja 30. godišnjice postojanja i rada Caritasa biskupije Banja Luka.
Na konferenciji će sudjelovati i o djelovanju Caritasa govoriti: mons. Franjo Komarica, biskup banjolučki, dr. Miljenko Aničić, direktor Caritasa, dr. Draženko Budimir, voditelj ZZ „Livač“.

DAN MOLITVE ZA MIR
2016-09-20
Apostolski nuncij u BiH mons. Luigi Pezzuto je ovih dana poslao poziv, koji je zaprimio od Državnog tajništva njegove svetosti pape Franje, da se u utorak, 20. rujna 2016. u svim biskupijama u svijetu slavi Dan molitve za mir. Tog dana će papa Franjo predsjedati međureligijskim susretom pod nazivom „Žeđ mira“ u Asizu.
„Mi, koji još duboko osjećamo posljedice rata te nosimo tolike rane na duši i tijelu, znamo dobro što znači mir. Posebno smo u posljednje vrijeme uvidjeli kako je i ovaj mir, koji nije pravedan, na krhkim nogama. Molimo zdušno za taj Božji dar u našim dušama, obiteljima, našem hrvatskom narodu i u ovoj zemlji BiH, kao i u cijelom svijetu“, napisao je nuncij Pezzuto zazivajući „zagovor Kraljice mira da budemo iskreni molitelji i graditelji mira“.

IZDAVAČKA DJELATNOST BANJOLUČKE BISKUPIJE NA SAJMU KNJIGA U BANJA LUCI
2016-09-13 - 2016-09-19
Na ovogodišnjem Međunarodnom sajmu knjiga u Banja Luci, koji se održava od 13. do 19. rujna u športskoj dvorani Borik, nastupit će i katolički izdavači s područja Banjolučke biskupije.
Banjolučka biskupija u svojoj djelatnosti ima i izdavačku djelatnost, te će po prvi put nastupiti na ovoj sajamskoj smotri pisanog stvaralaštva u Banja Luci i tako predstaviti izdanja, koja su posljednjih godina nastala u ustanovama Banjolučke biskupije: Biskupskog ordinarijata, župnih zajednica, samostana, Caritasa i Europske akademije. Pored toga, bit će predstavljane knjige duhovnog i intelektualnog sadržaja, koje su pisali ili izdali svećenici i(li) časne sestre, te mnogu drugi različiti autori.
Premda se Crkva na ovim prostorima svakodnevno susreće s mnogim životnim nedaćama, ipak je proteklih godina u njenom krilu pokrenut, napisan i objavljen značajan broj knjiga od kojih će većina biti izložena i javnosti predstavljena, a odnose se na područja crkvenog, vjerskog, duhovnog, društveno-povijesnog i kulturnog života Katoličke crkve i hrvatskog naroda, ali isto tako i uradci o stradanju Crkve i hrvatskog naroda na području Banjolučke biskupije.
Kako je ovdje riječ i o izdanjima koja su tiskana prije više godina, jedan broj tih izdanja imat će samo karakter izložbenih eksponata radi potpunijeg predstavljanja izdavačke djelatnosti Banjolučke biskupije i drugih, dok će se novija izdanja moći i nabaviti po promotivnim sajamskim cijenama.
TABB

„SKIDANJE MASKI“ I „PREŠUĆIVANI ZLOČIN“ - PROMOCIJA U SISKU
2016-09-13
U organizaciji Europske akademije Banjalučke biskupije i udruge prognanih Banjalučana „Nazaret“ iz Zagreba, u utorak 13. rujna 2016., s početkom u 19,30 sati u prostorijama biskupijskog ordinarijata Sisačke biskupije biti će organizirano predstavljanje knjiga „Ljubav. Sila. Domišljatost. Skidanje maski“ (drugo izdanje) i „Prešućivani zločin“, čiji je izdavač Europska akademija Banjalučke biskupije.
Bit će to prilika da se građani Siska, napose mnogi prognanici s područja banjalučke regije, koji su se nastanili u okolici Siska, Petrinje, Vojnića i drugih mjesta pobliže upoznaju sa sadržajem ovih knjiga, koje govore o tragediji i zločinima koji su učinjeni, prije dvadeset i više godina, nad hrvatskim katoličkim pukom i drugim stanovnicima Banja Luke i okolice.
O knjigama će govoriti i predstaviti ih sisačkoj javnosti akademik, dr. Zlatko Kramarić, generalni konzul RH u Banja Luci, Gordana Katana, novinarka i stalna dopisnica sarajevskog Oslobođenja iz Banja Luke, Erdo Katana novinar RFE (Radio Slobodna Europa), Jacinta Laštro, predsjednica udruge „Nazaret“, Frano Piplović, voditelj studija Europske akademije i glavni urednik ovih izdanja te biskup Banjalučke biskupije dr. Franjo Komarica.
TABB

MISA ZAHVALNICA POVODOM KANONIZACIJE MAJKE TEREZIJE
2016-09-10
Za proslavu prve svetkovine sv. Majke Terezije iz Kolkate, redovnice Misionarke Ljubavi u Banja Luci, pripremaju se trodnevicom, koja započinje u srijedu 7. rujna i traje do 10. rujna. Svake je večeri u 18 sati euharistijsko slavlje. Tako će prvog dana misu predvoditi vlč. Žarko Vladislav Ošap, u četvrtak 8. rujna, vlč. Pero Ivan Grgić, a trećeg dana, u petak 9. rujna, mons. Ivica Božinović.
U subotu, 10. rujna, u banjolučkoj katedrali misu zahvalnicu povodom kanonizacije Majke Terezije u 16 sati slavit će Vrhbosanski nadbiskup Vinko kard. Puljić, uz koncelebraciju banjolučkog biskupa mons. dr. Franje Komarice i pomoć. biskupa mons. dr. Marka Semrena.
Nakon misnog slavlja uslijedit će otvaranje izložbe fotografija “Majka Terezija – put do svetosti” (autor fotografija: Zvonimir Aletić).
Majka Terezija rođena je kao Agnes Gonxha Bojaxhio (Agnes Gondža Bojadžio) 26. kolovoza 1910. u Skopju (tada još uvijek Otomansko Carstvo). Nakon završene srednje škole u rodnome gradu odlazi u misije u Indiju, u Kalkutu. U 38. godini potpuno se posvećuje radu za siromahe i djecu s ulice. Uskoro osniva redovničku družbu Misionarke ljubavi, koje od 1979. djeluju i u Zagrebu. One danas po čitavome svijetu skrbe za najsiromašnije među siromašnima. 1979. je primila Nobelovu nagradu za mir. Umrla je 5. rujna 1997. u Kalkuti. Papa Ivan Pavao Drugi proglasio ju je blaženom 19. listopada 2003. Papa Franjo proglasit će svetom Majku Terezije, zaštitnicu siromašnih i nemoćnih, 4. rujna ove godine.
TABB

BISKUP KOMARICA PREDVODI KOMEMORACIJU U BOSANSKOM GRAHOVU I KRNJEUŠI U POVODU 75. OBLJETNICE STRADANJA SVEĆENIKA I VJERNIKA
2016-08-06 - 2016-08-07
U povodu 75. obljetnice stradanja župnika u Bos. Grahovu don Jurja Gospodnetića zajedno s preko 250 grahovskih Hrvata katolika, banjolučki biskup mons. Franjo Komarica predvodit će svetu misu u župnoj crkvi sv. Ilije proroka u Bos. Grahovu, u subotu 6. kolovoza s početkom u 11 sati.
Dan poslije, u nedjelju 7. kolovoza biskup Komarica predvodit će komemoraciju s početkom u 11 sati i na katoličkom groblju u Krnjeuši kod Bos. Petrovca u povodu 75. obljetnice mučeničke smrti krnjeuškoga župnika don Krešimira Barišiča i stradanja preko 240 Hrvata katolika toga mjesta u zapadnoj Bosni.
Juraj Gospodnetić rodio se 9. siječnja 1910. u Postirama na Braču. Nakon osnovne škole u rodnom mjestu, gimnaziju je završio u Šibeniku, teološki studij započeo u Splitu a završio u Zagrebu. Za đakona je bio zaređen 10. travnja 1938. godine a za svećenika u Zagrebu, 26. lipnja 1938. Godine
U rodnom mjestu služio je mladu misu na blagdan Gospe Karmelske 16. srpnja 1938. godine, a godinu kasnije imenovan za župnika Bosanskoga Grahova.
Inkardiniran je u Banjalučku biskupiju i kao župnik Bosanskog Grahova zvjerski od četnika mučen i ubijen po izbijanju partizansko-četničkog ustanka u zapadnoj Bosni 27. srpnja 1941. Za grob mu se ni danas ne zna. Sa župnikom don Jurjem tih je dana ubijeno preko 250 žena, djece i muškaraca Hrvata, župljana Bos. Grahova u selima Obljaj, Korita, Luke, Ugarci, Crni Lug i dr. Od prijeratnih oko 1500 vjernika župe Bos. Grahovo, kraj II. svjetskog rata dočekalo ih je na ognjištima samo nekoliko desetaka.
Po izbijanju partizansko-četničkog ustanka u zapadnoj Bosni i istočnoj Lici 27. srpnja 1941. na udaru ustanika se našla i župa Krnjeuša, između Bihaća i Bosanskog Petrovca.
Pogrom u Krnjeuši dogodio se 9. i 10. kolovoza 1941. kada je zapaljena cijela župa koju je činilo dvadesetak sela i zaselaka, uključujući župnu crkvu i kuću. Tačan broj ubijenih stanovnika Hrvata nikad se nije utvrđen.
Istraživanjima se došlo do preliminarne brojke od 240 bestijalno ubijenih nedužniih civilnih osoba hrvatske nacionalnosti, od toga 72 žene i 49 djece do 12 godina starosti.
Brojka od 240 osoba – koja nije konačna – odnosi se na uži dio župe i ne obuhvaća predjele koji su najviše stradali: južni dio župe oko Kulen Vakufa i Vrtoča s pripadajućim selima.
Također, brojka ne obuhvaća poginule domobrane.
Među ubijenima je i krnjeuški župnik don Krešimir Barišić, zajedno s trojicom mladih sjemeništaraca, pripravnika za svećeničko zvanje.
Župa Krnjeuša je u kolovozu 1941. u potpunosti je uništena tako da danas nema nikakva vidljiva traga njezina postojanja, osim devastiranog groblja “Kod Križa” na kojem je vidljiv samo jedan nadgrobni spomenik.
Sličnu sudbinu posvemašnjeg uništenja tada su doživjele i katoličke župe u Bos. Petrovcu, Drvaru i Bos. Grahovu, te Borićevac, Srb, Donji Lapac i Udbina u susjednoj Lici.
Po svršetku II. svjetskog rata većini preživjelih stanovnika tih župa tadašnje komunističke vlasti nisu dopustile povratak na rodna ognjišta, a njihova imovina je u međuvremenu dobila nove vlasnike.
Lani je na groblju u Krnjeuši služena prva sveta misa nakon pune 74 godine.
TABB
Bos. Grahovo-Krnjeuša, 6. i 7. kolovoza 2016.

DAN MOLITVENOG SJEĆANJA NA MUČENIKE I ŽRTVE ZA VJERU
2016-07-31
Iduća je nedjelje 18. kroz godinu, posljednja u mjesecu srpnju, kada obilježavamo Dan molitvenog sjećanja na mučenike i žrtve za vjeru u Banjolučkoj biskupiji.

MOLITVENI KOMEMORATIVNI SKUP - DAN MUČENIKA
2016-07-27
Komemoracija u povodu 75. obljetnice stradanja Katoličke Crkve i Hrvata na području zapadne Bosne – Dan mučenika
U Drvaru će se 27. srpnja 2016. po 15. put održati molitveni komemorativni skup kojim će se obilježiti 75. obljetnica stradanja Katoličke Crkve i hrvatskog naroda na području zapadne Bosne. Ujedno će se komemorirati sve mučenike i žrtve svih ratova i totalitarizama XX. st. s područja Banjolučke biskupije.
Ovaj spome-dan uveden je 2001. i nosio je naziv „Dan drvarskih mučenika“ – u spomen na drvarskog župnika Waldemara Maksimilijana Nestora koji je 27. srpnja 1941. mučki ubijen zajedno sa skupinom svojih vjernika koji su se vraćali s hodočašća iz Knina – a od 2008., odredbom banjolučkog biskupa Franje Komarice, komemoracija mijenja ime u „Dan molitvenog sjećanja na mučenike i žrtve Banjolučke biskupije“.
Molitveni skup u Drvaru održat će se u župnoj crkvi sv. Josipa, a započinje u 10 sati pobožnošću tzv. „križnog puta mučenika“. U 11 sati svečanu svetu misu predvodit će vojni ordinarij u BiH mons. Tomo Vukšić, u zajedništvu s banjolučkim biskupom mons. Franjom Komaricom i svim svećenicima. Nakon svete mise bit će polaganje vijenaca pred spomen-križem poginulih hrvatskih branitelja.
Podsjetimo, 27. srpnja 1941. u mjestu Trubar kod Drvara četničko-partizanski ustanici izveli su iz vlaka drvarskoga župnika Waldemara Maksimilijana Nestora sa skupinom vjernika koji su se vraćali s hodočašća sv. Ani u Kosovu kraj Knina, pobili ih i bacili u jamu Golubnjaču. Taj dan napadnut je i drugi vlak s civilima koji su se vraćali u Drvar s hodočašća sv. Ani na Oštrelju. Do kraja rata iz Drvara su protjerani ili pobijeni gotovo svi Hrvati katolici, a gruntovnica je zapaljena kako bi im se spriječio povratak i dokazivanje prava na vlasništvo. Katolička crkva u Drvaru je srušena i uklonjena 1949.
Istog dana kad je izvršen zločin nad drvarskim župnikom i katolicima, ustanici su i u susjednoj Lici izvršili zločine nad hrvatskim civilima na području Srba, Boričevca i Donjeg Lapca, a nedugo zatim i nad muslimanskim civilima u Kulen Vakufu.
U sljedećih 10-ak dana isti scenarij ponovio se u Bos. Grahovu i Krnjeuši. Najprije je početkom kolovoza zvjerski ubijen grahovski župnik don Juraj Gospodnetić s više od 200 grahovskih katolika, a potom u Krnjeuši kod Bosanskog Petrovca i župnik Krešimir Barišić zajedno s više od 250 svojih vjernika.
Nakon svih tih zločina, Katolička Crkva i hrvatski narod bili su praktički iskorijenjeni sa širokog područja zapadne Bosne i istočne Like, od Ključa do Knina, i od Glamoča do Bihaća.
U pozivu na ovaj molitveni skup stoje sljedeće riječi: „Molitveno sjećanje nije niti smije biti pozivanje na mržnju ili na osvetu, nego molitva za pokoj duša tih žrtava i čuvanje spomena na njihov život i smrt. Kao kršćani i za počinitelje zla molimo Božje smilovanje i obraćenje. Ujedno želimo i molimo da se ubrza dan kada ćemo barem neke od tih žrtava, koji su pravi kršćanski mučenici, ubijeni iz mržnje na vjeru, vidjeti na svojim oltarima kao – od Crkve službeno proglašene – uzore ljubavi prema Bogu i bližnjemu, koji su za te ideale žrtvovali svoj vlastiti život.“
(Župa Drvar)

PROSLAVA SV. ILIJE U PRIJEČANIMA
2016-07-17
Sv. Iliju proroka i ove godine proslavit ćemo svečano u Prijačanima. Svetu misu, kojom će predsjedati i pod kojom će propovijedati Vinko kardinal Puljić nadbiskup metropolit vrhbosanski, slavit ćemo u nedjelju 17. srpnja 2016. godine u 11.oo sati.
Sv. Ilija moli za nas!

PROSLAVA SVETOG ILIJE PROROKA ZAŠTITNIKA ŽUPE BOSANSKO GRAHOVO
2016-07-16 - 2016-07-23
U organizaciji Udruge za očuvanje kulturne i povijesne baštine „Don Juraj Gospodnetić“ Bosansko Grahovo, Udruga za očuvanje povijesne i kulturne baštine Hrvata Bosanskog Grahova „Dinara-Ponare“ Zagreb i župe svetog Ilije proroka Bosansko Grahovo od 16. do 23. srpnja 2016. u župi svetog Ilije proroka Bosansko Grahovo bit će održana Kulturno – vjerska manifestacija „Dani svetog Ilije proroka 2016“ te proslava svetog Ilije proroka, zaštitnika župe Bosansko Grahovo.

HODOČAŠĆE ČUDOTVORNOJ GOSPI SINJSKOJ
2016-07-16
Dragi vjernici, župa Pohoda BDM organizira hodočašće Gospi Sinjskoj o 300. OBLJETNICI SVETIŠTA ČUDOTVORNE GOSPE SINJSKE. Hodočastimo na Gospu karmelsku 16. srpnja (subota) autobusom ispred katedrale u 7.00 sati.
Po dolasku u svetište imat ćemo prigodu za sv. ispovjed, osobnu pobožnost i sv. Misa te razgledavanje svetišta i galerije.
U povratku posjetit ćemo franjevački samostan na Gorici u Livnu a povratak bi bio oko 21.00 sat.
Povratna karta je 30,00 KM. Možete se prijavljivati u župnom uredu u Banja Luci, katedrali ili kod svojih župnika.

SVETKOVINA SV. BONAVENTURE
2016-07-15
U petak, 15. srpnja, svetkovina je sv. Bonaventure, biskupa i crkvenog naučitelja, zaštitnika katedrale i Banjolučke biskupije. U katedrali će biti svečana sv. misa u 10.00 sati.
Za svetkovinu sv. Bonaventure pripravljat ćemo se trodnevnicom: u utorak (12. srpnja), srijedu i četvrtak. Prije sv. misā bit će prigoda za svetu ispovijed.
